 Z A P I S N I K

od 30. rujna 2022.
sa 14. sjednice Općinskog vijeća Općine Koprivnički Bregi, održane u dvorani za sastanke Općine Koprivnički Bregi, Kralja Tomislava 2, s početkom u 19,00 sati.

Sjednica je sazvana sazivom KLASA: 024-02/22-01/06, URBROJ: 2137-8-22-1, od 22. rujna 2022. godine.

PRISUTNI:

a) članovi Općinskog vijeća:
1.Stjepan Sršek
2.Đurđica Mustaf

     3.Mario Delimar
4.Denis Zagrajski
5.Krunoslav Krapinec
     6.Siniša Maroševac
     7.Krešimir Rajtarić
     8.Tomislav Tomiek 

ODSUTNI: Miroslav Sarić
      b) ostali prisutni:
1.Mato Kuzminski, općinski načelnik
2.Jasna Klasan, pročelnik JUO
3.Sonja Terzić, viši referent za upravne poslove, zapisničar

4.Ljubica Godek, referent za računovodstvene poslove

5.Monika Varga, viši referent za računovodstvene poslove

ODSUTNI: Filip Galinec, predsjednik Savjeta mladih Općine.
Sjednicu Općinskog vijeća Općine Koprivnički Bregi otvara predsjednik Općinskog vijeća Siniša Maroševac i pozdravlja sve prisutne. 
PREDSJEDNIK: Utvrđujem da je sjednici prisutno 8 članova te da Općinsko vijeće može donositi pravovaljane odluke. 
PREDSJEDNIK: Predlažem sljedeći:
D N E V N I   R E D
· Utvrđivanje kvoruma
1. Usvajanje zapisnika sa 13. sjednice Općinskog vijeća,

2. Donošenje Polugodišnjeg izvještaja o izvršenju Proračuna Općine Koprivnički Bregi za 2022. godinu,
3. Donošenje Odluke o davanju suglasnosti na Polugodišnji izvještaj o izvršenju Financijskog plana Dječjeg vrtića Vrapčić za razdoblje od 1. siječnja do 30. lipnja 2022. godine,
4. Donošenje Zaključka o usvajanju Izvješća o radu općinskog načelnika Općine Koprivnički Bregi za razdoblje od 1. siječnja do 30. lipnja 2022. godine,
5. Donošenje Odluke o usvajanju Izvješća o provedbi Plana upravljanja imovinom za Općinu Koprivnički Bregi u 2021. godini
6. Razno.
PREDSJEDNIK: Tko je za predloženi dnevni red? Konstatiram da je dnevni red jednoglasno prihvaćen (8 glasova „za“) te možemo preći na 1. točku dnevnog reda.
Točka 1.
PREDSJEDNIK: Dobili ste zapisnik sa prethodne 13. sjednice. Da li ima primjedbi na zapisnik? Tko je „za“? Konstatiram da je zapisnik sa 13. sjednice prihvaćen sa 7 glasova „za“, a 1 glas je bio „suzdržan“.

Točka 2.


PREDSJEDNIK: Molim Ljubicu da nam ukratko obrazloži Polugodišnji izvještaj o izvršenju Proračuna naše Općine za 2022. godinu.
LJUBICA GODEK je obrazložila realizirane prihode i rashode općeg dijela Polugodišnjeg izvještaja. U tom razdoblju Općina se nije zaduživala i nije se koristila tekuća rezerva Proračuna. U posebnom dijelu Polugodišnjeg izvještaja vidljivo je kako su se trošila sredstva.

PREDSJEDNIK: Dajem prijedlog Polugodišnjeg izvještaja na usvajanje. Tko je „za“? Konstatiram da je od 8 prisutnih članova Općinskog vijeća, svih 8 članova glasovalo „za“ te se jednoglasno donosi
POLUGODIŠNJI IZVJEŠTAJ
o izvršenju Proračuna Općine Koprivnički Bregi za 2022. godine

Polugodišnji izvještaj se prilaže ovom zapisniku i čini njegov sastavni dio.

Točka 3.

PREDSJEDNIK: Za ovu točku ste dobili Polugodišnji izvještaj o izvršenju Financijskog plana Dječjeg vrtića „Vrapčić“ i za Podružnicu „Potočić“ Koprivnički Bregi. 

ĐURĐICA MUSTAF: Bilo bi dobro da ubuduće ravnateljica vrtića bude prisutna na sjednici vijeća dok je točka za vrtić na dnevnom redu.

PREDSJEDNIK: Tko je „za“ Polugodišnji izvještaj? Konstatiram da je od 8 prisutnih članova Općinskog vijeća, svih 8 članova glasovalo „za“ te se jednoglasno donosi

ODLUKA

o davanju suglasnosti na Polugodišnji izvještaj o izvršenju

Financijskog plana Dječjeg vrtića Vrapčić za razdoblje od

1. siječnja do 30. lipnja 2022. godine

Odluka se prilaže ovom zapisniku i čini njegov sastavni dio.

Točka 4.

PREDSJEDNIK: Također ste dobili u materijalima Izvješće o radu općinskog načelnika za razdoblje od 1. siječnja do 30. lipnja 2022. godine. Da li ima pitanja? Ako nema, dajem prijedlog ovog Zaključka na usvajanje. Tko je „za“? Konstatiram da je od 8 prisutnih članova Općinskog vijeća, svih 8 članova glasovalo „za“ te se jednoglasno donosi
ZAKLJUČAK
o usvajanju Izvješća o radu općinskog načelnika Općine

Koprivnički Bregi za razdoblje od 1. siječnja do 30. lipnja 2022. godine 

Zaključak se prilaže ovom zapisniku i čini njegov sastavni dio.

Točka 5.

PREDSJEDNIK: I ovo Izvješće ste dobili pa molim Jasnu da malo pojasni ovo Izvješće.

JASNA KLASAN: Temeljem donesenog Plana upravljanja imovinom u vlasništvu Općine Koprivnički Bregi, u Izvješću je napisano sve što je realizirano u 2021. godini, a sve se radilo po Strategiji upravljanja imovinom Općine Koprivnički Bregi.
PREDSJEDNIK: Dajem ovo Izvješće na usvajanje. Tko je „za“? Konstatiram da je od 8 prisutnih članova Općinskog vijeća, svih 8 članova glasovalo „za“ te se jednoglasno donosi
ODLUKA

o usvajanju Izvješća o provedbi plana upravljanja imovinom

u vlasništvu Općine Koprivnički Bregi za 2021. godinu

Odluka se prilaže ovom zapisniku i čini njegov sastavni dio.

Točka 6.

MATO KUZMINSKI: Sve vas lijepo pozdravljam i objasnit ću na postavljeno pitanje, korištenje društvenih domova. Pripremiti ćemo za drugu sjednicu vijeća prijedlog za povećanje cijena korištenja naših domova, najviše radi povećanja cijena energenata. 1.10. će imati Aleksandar Lazić svoju predstavu u Društvenom domu u Bregima. Ulaznica po osobi je 30,00 kn pa neka podmiri barem troškove korištenja doma jer će zaraditi u Bregima. Ako Udruga žena ima tu aktivnost u svom Statutu, onda ih ovo neće ništa koštati.
STJEPAN SRŠEK: Imam 4 pitanja koja bih postavio. Prvo pitanje je zašto se ne kosi graba, to sam pitao na zadnjoj sjednici vijeća.

MATO KUZMINSKI: Općina je riješila košenje, čovjek koji je trebao to kositi je obaviješten. Vlasnici su dužni kositi svoje parcele.

STJEPAN SRŠEK: Da se barem pokosi ćošak te parcele, jer se ne vidi. Drugo pitanje, ne znam zašto su otvorena vrata u potkrovlju mrtvačnice u Glogovcu. Treba ih zatvoriti da se ne zamače. Treće pitanje – opet se daje 500,00 kn za stipendije, a bilo je obećano 700,00 kn.

MATO KUZMINSKI: Ove godine će redovni studenti još dobiti 500,00 kn, a sa 1.1.2023. se predlaže da dobivaju 100,00 eura.
STJEPAN SRŠEK: Moje četvrto pitanje se odnosi na vodu i kanalizaciju u Glogovcu jer me ljudi pitaju zašto nisu počeli radovi.

MATO KUZMINSKI: Radovi su trebali početi prije desetak dana, ali nije dobivena građevinska dozvola. Ugovor je inače potpisan. Koming ne može početi raditi makar je ugovor potpisan.

ĐURĐICA MUSTAF: Predložila bih dvije sestre Kuštelega iz Glogovca koje su dobile rektorovu nagradu, a i inače da se svi osvrnemo do kraja 11. mjeseca pa da u 12. mjesecu napravimo nekakav prijem za tu djecu i da ih nagradimo, možda materijalno, jer bi im to dobro došlo.

MATO KUZMINSKI: Ima još takve djece pa ćemo ih pozvati na Božićni domjenak. Biti će pozvani i naši vinari koji su dali svoje vino za proslavu Dana Općine. Planiramo također napraviti općinski list pa i tu možemo uvrstiti uspješne mlade ljude.

PREDSJEDNIK: Apelirao bih na vijećnike, znate da je do 31.10. otvoren natječaj za stambeno zbrinjavanje mladih obitelji.

MATO KUZMINSKI: Stambeno zbrinjavanje je planirano za 7 obitelji, po 30.000,00 kn će dobiti. Trebat će se pratiti potrošnja dobivenih sredstava i da li su odrađeni ti radovi. Inače, imam još par informacija koje vam želim reći na ovoj sjednici. U postupku je završetka 1. faza pješačke staze u ulici Braće Radić u Bregima. Mora se napraviti 16 priključaka kanalizacije, da bi se mogla raditi 2. faza pješačke staze. Napravljen je ugovor sa PZC-om Varaždin za asfaltiranje Voćarske ulice u Glogovcu. Također su provedeni javni natječaji za sprave u vrtiću te za nabavku kanti. Bio sam sa djelatnicima u našem vrtiću kod djece sa prigodnim poklonima. Iz škole smo dobili dopis da načelnik nije dobrodošao u školu, tako da nismo dali poklone djeci prvog razreda koje smo im pripremili. Za sve razrede osnovne škole su kupljene radne bilježnice. Planira se izrada novih izmjena Prostornog plana Općine Koprivnički Bregi te smo stavili rok od 30 dana za prijedloge. Odrađeni su sastanci sa stočarima i sa vinarima iz naše Općine, a biti će i sastanak sa ratarima. U blizini Općine se prodaju 4 parcele za koje smo zainteresirani pa smo ih dali na procjenu. Također sam prisustvovao na jednoj od radionica LAG-a Podravina.
STJEPAN SRŠEK: Neke puteve u Glogovcu bi trebalo grederom poravnati, šodera ima dovoljno.
PREDSJEDNIK: Budući da se više nitko nije javio za riječ, a dnevni red je iscrpljen, završavam ovu sjednicu u 20,05 sati.
ZAPISNIČAR:






        PREDSJEDNIK:

  Sonja Terzić





                  Siniša Maroševac

